Fjórtán sitja í gæsluvarðhaldi í, grunaðir um að hafa lagt á ráðin um að vinna hryðjuverk í Danmörku eða Þýskalandi. Vopn og efni til sprengjugerðar fundust í fórum þeirra.
Þrettán hafa verið úrskurðaðir í gæsluvarðhald í Danmörku og einn í Þýskalandi vegna gruns um að hópurinn hafi haft í hyggju að vinna hryðjuverk í öðru hvoru landinu. Við húsleit fundust meðal annars efni til sprengjugerðar.
Danska leyniþjónustan PET greindi frá því í gær að sjö væru í haldi vegna gruns um yfirvofandi hryðjuverk. Sex til viðbótar voru síðan úrskurðaðir í gæsluvarðhald í nótt, vegna gruns um að vera í vitorði með hinum. Jafnframt er einn í varðhaldi í Þýskalandi vegna málsins. Að sögn danskra fjölmiðla sitja átta karlar og fimm konur í varðhaldi vegna málsins.
Á fundi með fréttamönnum í dag sagði Flemming Drejer, yfirmaður hjá leyniþjónustunni að hald hefði verið lagt á efni til sprengjugerðar og nokkuð af vopnum, þar á meðal veiðiriffill með sjónauka. Einnig fannst fáni hryðjuverkasamtakanna Íslamska ríkisins, sem hann sagði benda til að hópurinn væri undir áhrifum frá herskáum íslamistum.
Fjölmiðlar í Þýskalandi hafa eftir saksóknurum að meðal hinna handteknu séu þrír sýrlenskir bræður. Einn þeirra er í haldi lögreglunnar í Hesse. Athygli þýsku lögreglunnar á þeim var vakin í síðustu viku þegar þeir pöntuðu sér efni á netinu, sem hægt er að nýta til sprengjugerðar. Rannsókn á áformum hópsins er skammt á veg komin að sögn dönsku leyniþjónustunnar. Unnið verður að henni í samvinnu við þýsk yfirvöld.
Fjórtán sitja í gæsluvarðhaldi, grunaðir um að hafa lagt á ráðin um hryðjuverk í Danmörku eða Þýskalandi. Vopn og efni til sprengjugerðar fundust í fórum þeirra.